4NR nié die grootste sondebok vir werksverliese nie - Solidariteit WêreldSolidariteit Wêreld
Tuis › Mediaverklarings › 4NR nié die grootste sondebok vir werksverliese nie
Solidariteit het vandag, in reaksie op Cameron Morajane, direkteur van die Kommissie vir Versoening, Bemiddeling en Arbitrasie (KVBA), se bekendstelling van dié kommissie se verslag vir die jaar tot einde Maart 2019, gesê dat die grootskaalse dreigende werksverliese in Suid-Afrika nie hoofsaaklik toegeskryf kan word aan die vierde nywerheidsrewolusie (4NR) nie.
Morajane het gesê dat daar in die boekjaar 2018/19 menige afdankings was en daar word verwag dat hierdie getalle in 2019/20 verder sal toeneem. Hy het voorts gesê dat werkers in die konstruksie-, huishoudelike en landboubedryf die swaarste onder die uitwerking van die 4NR sal deurloop.
Volgens Marius Croucamp van die Solidariteit Instituut vir Strategiese Arbeidsake (SISA), kan outomatisering en kunsmatige intelligensietegnologie nie die grootste blaam dra vir die werksverliese nie. "Grootskaalse afleggings is besonder onrusbarend aangesien dit die simptoom van 'n siek ekonomie is. Die grootste rede vir die kommerwekkende tendens word egter nie in die verslag genoem nie. Die toename in afleggings is as gevolg van swak ekonomiese groei en hoë koste wat volg op ideologiese beleid deur die regering, en nié soseer weens die 4NR nie."
Croucamp meen voorts dat hoewel Morajane tydens die bekendstelling van die KVBA se verslag kortliks verwys het na die nadelige gevolge van wetgewing en beleid soos die nasionale minimumloonvereistes (NMW), daar meer klem gelê is op verdoemende gevolge van die 4NR. "Dít terwyl maatskappye nie kompeterend in die mark kan meeding nie weens 'n mengsel van regeringsinmenging, markregulering en Eskom-tariewe," aldus Croucamp.
Die Solidariteit Navorsingsinstituut (SNI) het in September vanjaar 'n verslag (http://navorsing.solidariteit.co.za/economic-transformation/) bekendgemaak waarin ekonomiese transformasie onder die loep gekom het. Volgens Morné Malan, senior navorser by die SNI, vaar Suid-Afrika uiters swak op die terrein van ekonomiese vryheid.
Volgens die Wêreld- Ekonomiese Forum se Internasionale Mededingendheidsindeks het Suid-Afrika vanaf 2007 tot 2018 met 32 plekke gedaal. Op die Wêreldbank se indeks oor die gemak waarmee sake gedoen word, beklee Suid-Afrika die 82ste posisie, 50 plekke laer as in 2008. Die ekonomiese vryheidsindeks van die Heritage Foundation en die Frazer Institute het Suid-Afrika met onderskeidelik 25 en 64 plekke afgegradeer.
"Hiéruit is dit duidelik dat Suid-Afrika een van die slegste lande ter wêreld is wanneer ekonomiese vryheid oorweeg word – veral met betrekking tot die grootte van die regering, die vryheid om internasionaal te verhandel en streng besigheidsregulasies," meen Malan.
"Om nou die 4NR die sondebok te maak, terwyl die regering self 'n uiters ongunstige omgewing vir ekonomiese groei in Suid-Afrika daarstel, is onverantwoordelik en ondeurdag. Dit het tyd geword dat die regering rekenpligtig optree en afstand doen van sy populistiese beleid in die belang van alle werkers in Suid-Afrika. Ons ekonomie kan nie meer die ANC se idees bekostig nie," sluit Croucamp af.